PATVIRTINTA

Šilalės rajono savivaldybės administracijos

direktoriaus 2022 m. birželio 8 d. įsakymu

Nr. DĮV-454

**ŠILALĖS RAJONO SAVIVALDYBĖS NEFORMALIOJO VAIKŲ ŠVIETIMO PROGRAMŲ STEBĖSENOS TVARKOS APRAŠAS**

**I SKYRIUS**

**BENDROSIOS NUOSTATOS**

1. Šilalės rajono savivaldybės neformaliojo vaikų švietimo programų stebėsenos tvarkos aprašas (toliau – Tvarkos aprašas) parengtas vadovaujantis Neformaliojo vaikų švietimo programų finansavimo ir administravimo tvarkos aprašu (toliau – Aprašas), patvirtintu Lietuvos Respublikos švietimo, mokslo ir sporto ministro 2022 m. sausio 10 d. įsakymu Nr. V-46 „Dėl Neformaliojo vaikų švietimo programų finansavimo ir administravimo tvarkos aprašo patvirtinimo“.

2. Tvarkos aprašas reglamentuoja Neformaliojo vaikų švietimo (toliau – NVŠ) programų stebėsenos paskirtį, uždavinius, vykdymo būdus, stebėseną vykdančių asmenų teises ir pareigas.

3. Tvarkos apraše vartojamos sąvokos ir terminai atitinka Lietuvos Respublikos švietimo įsttatyme apibrėžtas sąvokas ir teriminus.

**II SKYRIUS**

**STEBĖSENOS PASKIRTIS IR UŽDAVINIAI**

4. Stebėsenos paskirtis – atlikti NVŠ programų stebėseną ir (į)vertinti jų įgyvendinimo kokybę, siekiant gerinti NVŠ teikėjų (toliau – teikėjai) ugdymo paslaugas.

5. Stebėsenos uždaviniai:

5.1. stebėti, analizuoti ir vertinti su NVŠ programų įgyvendinimu susijusius duomenis, NVŠ programų įgyvendinimą ir jų atitiktį akredituotai NVŠ programai ir kitiems NVŠ reglamentuojantiems dokumentams;

5.2. teikti metodinę ir informacinę švietimo pagalbą teikėjams;

5.3. pateikti suinteresuotoms šalims apibendrintą informaciją apie NVŠ programų įgyvendinimo kokybę.

**III SKYRIUS**

**STEBĖSENOS ORGANIZAVIMAS IR VYKDYMAS**

6. Stebėseną vykdo Šilalės rajono savivaldybės administracijos Švietimo, kultūros ir sporto skyrius (toliau – stebėtojas).

7. Stebėsena vykdoma:

7.1. stebint ir analizuojant NVŠ programos įgyvendinimo dokumentus;

7.2. stebint, kaip NVŠ programa įgyvendinama vietoje arba nuotoliniu būdu;

7.3. vertinant tėvų (globėjų, rūpintojų) atsiliepimus, naudojant internetinės apklausos įrankius.

8. NVŠ programos įgyvendinimo kokybė analizuojama atsižvelgiant į šiuos rodiklius:

8.1. vaikų lankomumą pagal NVŠ teikėjo Švietimo, kultūros ir sporto skyriui pateiktą ataskaitą apie vaikų dalyvavimą NVŠ programos veikloje (1 priedas) paskutinę einamojo mėnesio darbo dieną;

8.2. NVŠ programos teikėjo viešinamą informaciją apie NVŠ programos eigą, vykdymo rezultatus.

9. NVŠ programų įgyvendinimo stebėsena atliekama ne rečiau kaip kartą per sutarties tarp NVŠ teikėjo ir Šilalės rajono savivaldybės administracijos galiojimo laikotarpį:

9.1. pagal Švietimo, kultūros ir sporto skyriaus vedėjo patvirtintą planą;

9.2. gavus neigiamų atsiliepimų apie NVŠ teikėją ar programą.

9.3. atsitiktinai pasirinkus NVŠ programas.

10. Stebėsenos rezultatai fiksuojami NVŠ programos stebėsenos formoje (2 priedas) ir pateikiami NVŠ teikėjui elektroniniu paštu.

**IV SKYRIUS**

**STEBĖTOJŲ TEISĖS, PAREIGOS IR ATSAKOMYBĖ**

 11. NVŠ programų stebėseną vykdantys asmenys:

 11.1. turi teisę:

 11.1.1. lankytis ir stebėti užsiėmimų veiklą NVŠ programų įgyvendinimo vietose arba nuotoliniu būdu;

 11.1.2. gauti iš NVŠ teikėjų dokumentus, reglamentuojančius vykdomos NVŠ programos veiklą ir reikalingus stebėsenai vykdyti;

 11.1.3. pareikšti savo nuomonę vykdomos NVŠ programos kokybės klausimais;

 11.1.4. siūlyti NVŠ teikėjams galimus probleminių klausimų sprendimų būdus arba nustačius pažeidimus sustabdyti NVŠ programos veiklą ir jos finansavimą.

 11.2. privalo:

 11.2.1.vykdyti NVŠ programų stebėseną vadovaujantis šiuo Tvarkos aprašu:

 11.2.2. objektyviai ir nešališkai reikšti savo nuomonę;

 11.2.3. teikti NVŠ teikėjui informaciją, susijusią su NVŠ programų įgyvendinimu;

 11.2.4. teikti metodinę ir informacinę švietimo pagalbą NVŠ teikėjams;

 11.2.5. vadovautis etikos, teisingumo ir geranoriškumo principais.

**V SKYRIUS**

**BAIGIAMOSIOS NUOSTATOS**

12. Tvarkos aprašas gali būti keičiamas, pildomas ar pripažįstamas netekusiu galios Savivaldybės administracijos direktoriaus įsakymu.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_